**תקציר**

 בספרו הידוע של מכס וובר (1984) "האתיקה הפרוטסטנטית ורוח הקפיטליזם" – נבחנים המושגים החילוניים של הקפיטליזם כתופעה ששורשיה דתיים. וובר מנסה להגיע לשורשי התופעה של הקפיטליזם המודרני שצמח בתרבות המערבית ומגיע עד לשורשים הדתיים הפרוטסטנטיים והקלוויניסטים של התופעה. על אף הביקורת הידועה על התזה של וובר נחשבת עבודתו לטקסט קנוני ורלוונטי לניתוח הקפיטליזם בסוציולוגיה המודרנית. בתחום התרבות נעשו מחקרים אמפיריים רבים על בסיס עבודתו של וובר כמו עבודתו של מקללנד (1961) הבודק אמפירית כיצד דפוסים כמו משיגנות או מצליחנות קשורים לאתיקה הפרוטסטנטית[[1]](#footnote-1).

במחקר זה אנתח מצד אחד, את הרלוונטיות של מאמרו של וובר להבנת הקפיטליזם המודרני שצמח בתרבות המערבית תוך אימוץ ההשקפה אותה מתאר גם יונג (1987) כי כאשר תפישות עולם מושרשות עמוק בחוויה הדתית, יש להן כושר גנוז לפעול ככוחות ומגמות בתרבות, תוך כדי השתנות תמידית, ולהשתמר בחוויה החילונית כקונסטרוקציה זהה שביטוייה שונים[[2]](#footnote-2).

 מצד שני, וובר מדגיש כי בתורתו של קלווין, לראשונה אולי בתולדות הדתות, הצלחה חומרית הופכת להיות זהה להצלחה דתית[[3]](#footnote-3). במחקרי אראה כי רעיון זה נמצא בבסיס התרבות שנים רבות עוד לפני הופעתו של קלווין על במת ההיסטוריה ומופיע כבר בטקסט המקראי. היהדות קושרת בין הצלחה בעולם הזה לבין התנהגות מוסרית דתית; ההצלחה היא מתנת האל לנבחריו, מאמיניו ושומרי תורתו. אמנם ביהדות האל אינו פועל מתוך גזרה שרירותית, כפי שהציג קלווין, אך היהדות קושרת באופן כללי בין הצלחה בעולם לבחירת האל. לכן, את הבסיס לאתיקה הפרוטסטנטית הקושרת בין הצלחה חומרית לנבחרוּת ניתן למצוא באופן רעיוני, במקרא, אך ללא שרירותו של האל.

 מחקרו זה של וובר פורסם לראשונה בשנים 1904-1905 בשני מאמרים בכתב עת גרמני ועורר מיד עניין בלתי רגיל וויכוח שלא דעך עד היום. הביקורות על התזה של וובר, מתמקדות בקשר הסיבתי הישיר בין האתיקה הפרוטסטנטית-הקאלוויניסטית להתפתחות הקפיטליזם, ורבים מהמבקרים מדגישים כי בפועל, הקהילות הקאלווינסטיות המוקדמות בארצות השפלה, לא גילו אוריינטציות כלכליות חדשות יותר מאשר הקאתולים של ימי הביניים המאוחרים וכי הקפיטליזם היה מפותח יותר דווקא באירופה הקאתולית שלפני הרפורמציה מאשר בארצות הפרוטסטנטיות הראשונות.

 כמעט כל הביקורות העלו יחס אמביוולנטי לתיזה של וובר. אך מרבית המבקרים, להוציא את אלו ששללו תיזה זו מכול וכול, טענו כי יש בתיזה זו משהו. תרומתו הגדולה של וובר בחיבור זה, הרלוונטית מאוד כיום, הייתה לא רק במסקנות הקונקרטיות אלא בשימוש במתודה שהייתה חדשנית – הגישה האידיאליסטית – בבסיסה ההנחה כי ערכי התרבות הם המעצבים את החברה ואת המבנה החברתי.

1. David C McClelland, The Achieving Society, N.Y: Van Nosterand, 1961 [↑](#footnote-ref-1)
2. יונג, ק. ג. (1987). *הפסיכולוגיה של הלא מודע****.*** עמ' 66-65. [↑](#footnote-ref-2)
3. רוטנברג, מ. (1994). *נצרות ופסיכיאטריה- התיאולוגיה שמאחורי הפסיכולוגיה.* עמ' 27. [↑](#footnote-ref-3)